Imtella' Ottubru 3, 2020 - Aġġornata 3 Ta' Ottubru, 2020 9:38pm Il-Partit Laburista qal li l-elezzjoni għall-Kap tal-Partit Nazzjonalista llum ikkonfermat il-firda li teżisti bejn il-fazzjonijiet, u li reġa' rebaħ l-establishment tal-Partit Nazzjonalista. Fi stqarrija hekk kif tħabbar ir-riżultat mhux uffiċjali li Bernard Grech jinsab fuq quddiem, il-PL qal li rebaħ l-istess establishment li l-poplu warrab elezzjoni wara l-oħra mill-2013 ' l hawn. Qal li b'Bernard Grech il-Partit Nazzjonalista se jmur lura għall-politika ta' kontijiet ogħla, għall-politika migratorja li jidħol kulħadd f'pajjiżna u l-politika tal-kumpless ta' inferjorità quddiem il-barrani. Il-Pl qal li aktar minn 3,000 għażlu li jibqgħu d-dar u ma jivvutawx, u issa hemm bżonn li Grech, jekk irid jittieħed bis-serjetà, joħroġ nadif fuq il-ħlasijiet tat-taxxa u l-ħabi mid-dħul tiegħu. B'reazzjoni, Bernard Grech qal li l-Partit Laburista llejla kkonferma kemm għandu problema bih. Qal li minn għada se jaħdem biex jagħtih raġun. AĠĠORNAT: Bernard Grech qiegħed fuq quddiem – jagħti l-ewwel messaġġ